Ľubomír Vaic

**Ľubomír Vaic** (* 6. marec 1977, Spišská Nová Ves) je slovenský hokejový útočník. Vyniká rýchlym korčuľovaním a technickými schopnosťami.

## Klubový hokej

S hokejom začínal v Spišskej Novej Vsi. Po vzniku slovenskej extraligy hral za HK Poprad, pred sezónou 1996/97 ho angažovali HC Košice, kde získal majstrovský titul po finálovom víťazstve nad Duklou Trenčín.

Bol draftovaný Vancouverom Canucks v roku 1996 celkovo z 227. miesta. V NHL odohral 9 stretnutí v sezónach 1997/98 a 1999/00, viac vo farmárskej AHL za mužstvo Syracuse Crunch.

Ročník 2000/01 odohral v DEL v mužstve Eisbären Berlin, ďalší začal v českom HC Vsetín a v jeho priebehu prestúpil do SaiPa Lappeenranta vo fínskej SM-liige. Počas sezóny 2003/04 bol hráčom Metallurgu Magnitogorsk v ruskej superlige, klub sa prebojoval do finále play-off, v ktorom prehral s Avangardom Omsk. Následne sa vrátil do českej extraligy, keď sa stal hráčom klubu Bílí Tygři Liberec. V sezóne 2005/06 sa s 52 bodmi v 52 stretnutiach základnej časti stal najproduktívnejším hráčom celej súťaže. 

Pred ročníkom 2008/09 podpísal trojročný kontrakt s HC Slovan Bratislava. V klube patril medzi hráčov s najväčšou bodovou produktivitou. V základnej časti prvej sezóny dosiahol 14 gólov a 37 asistencií, Slovan prehral v semifinále play-off so Skalicou 3:4 na zápasy. V sezóne 2009/10 dosiahol v 46 zápasoch v základnej časti 15 gólov a 39 asistencií, mužstvo sa prebojovalo do finále play-off, kde prehralo s HC Košice. V priebehu nasledujúceho ročníka prestúpil do VIK Västerås v Allsvenskan, kde absolvoval 18 zápasov. 

Pred sezónou 2011/12 uzavrel zmluvu s HK Poprad.
 Mužstvo prehralo v 1. kole play-off s Duklou Trenčín. Pred ďalším ročníkom posilnil HK Spišská Nová Ves v 1. SHL. V 30 zápasoch dosiahol 20 gólov a 20 asistencií, následne ho opäť angažoval HK Poprad. V sezóne 2013/14 mužstvo prehralo v úvodnom kole play-off s ŠHK 37 Piešťany. 

### Klubová štatistika

## Reprezentácia

Reprezentoval Slovensko na šampionátoch v kategóriách do 18 a 20 rokov, pomohol k postupu do najvyššej kategórie. Na MS do 20 rokov 1997 Slovensko obsadilo 6. miesto, Vaic dosiahol sedem asistencií a v tomto ukazovateli bol najlepší na šampionáte (spolu s ďalším slovenským hokejistom Rastislavom Pavlikovským). 

Jeho prvým významným reprezentačným podujatím v seniorskej kategórii boli MS 2000 v Petrohrade, kde mužstvo vybojovalo striebornú medailu. Na MS 2003 v Helsinkách získal bronz. Zúčastnil sa aj MS 2006, kde Slovensko obsadilo 8. miesto. Celkovo odohral v slovenskej reprezentácii **69** zápasov, strelil **7** gólov.

### Štatistika na významných podujatiach

## Rodina
6. júla 2002 sa v Košiciach oženil s Radkou Špaldonovou. Zoznámili sa v USA prostredníctvom internetu.

## Referencie

## Externé odkazy
* 
* 

Kategória:Slovenskí hokejisti
Kategória:Slovenskí hokejoví útočníci
Kategória:Účastníci MS v hokeji 2000
Kategória:Účastníci MS v hokeji 2003
Kategória:Účastníci MS v hokeji 2006
Kategória:Hráči Vancouver Canucks
Kategória:Hráči Syracuse Crunch
Kategória:Hráči HC Košice
Kategória:Hráči HK Spišská Nová Ves
Kategória:Hráči HK Poprad
Kategória:Hráči HC Slovan Bratislava
Kategória:Hráči Eisbären Berlin
Kategória:Hráči SaiPa Lappeenranta
Kategória:Hráči Metallurg Magnitogorsk
Kategória:Hráči HC Vsetín
Kategória:Slovenskí hokejisti draftovaní NHL
Kategória:Hokejisti draftovaní klubom Vancouver Canucks
Kategória:Osobnosti zo Spišskej Novej Vsi